b'\n_START_ARTICLE_\nMusta torni\n_START_PARAGRAPH_\nMusta torni on Stephen Kingin kahdeksanosainen fantasiasarja. Innoituksen sarjaan King sai Robert Browningin runosta Childe Roland to the Dark Tower Came. Kingin tarkoituksena oli yhdist\xc3\xa4\xc3\xa4 fantasiakirjat kuten Taru sormusten herrasta sek\xc3\xa4 Sergio Leonen ohjaamat spaghettiwesternit.\n_START_SECTION_\nTarina lyhyesti\n_START_PARAGRAPH_\nGileadin revolverimies Roland Deschain seuraa Mustiin puettua miest\xc3\xa4, jonka kiinni saatuaan t\xc3\xa4m\xc3\xa4 kertoo Rolandille Mustasta tornista. Roland l\xc3\xa4htee pelastamaan tarunhohtoista Mustaa tornia, joka toimii maailmojen v\xc3\xa4lisen\xc3\xa4 akselina. Ajalle on tapahtumassa jotain. Musta torni uhkaa tuhoutua, sill\xc3\xa4 Purppurakuningas on ker\xc3\xa4nnyt Murtajia tuhoamaan Mustaa tornia pystyss\xc3\xa4 pit\xc3\xa4vi\xc3\xa4 S\xc3\xa4teit\xc3\xa4, jotta Tornin luhistumisen my\xc3\xb6t\xc3\xa4 Purppurakuninkaan ruumiillinen olemus vapautuisi ja maailmankaikkeus kohtaisi loppunsa. Roland ei kuitenkaan selvi\xc3\xa4 yksin, vaan joutuu kulkemaan eri maailmoihin ja aikoihin johtavista ovista saadakseen liittolaisia, kasatakseen ka-tetin (Rolandin maailman kieless\xc3\xa4 joukkoa, jolla on sama kohtalo/p\xc3\xa4\xc3\xa4m\xc3\xa4\xc3\xa4r\xc3\xa4, t\xc3\xa4ss\xc3\xa4 tapauksessa Mustan tornin l\xc3\xb6yt\xc3\xa4minen) ja matkatakseen S\xc3\xa4teen polkua pitkin Loppu-Maailmaan Mustan tornin luokse. Ka-tetiin liittyv\xc3\xa4t Jake Chambers (11-vuotias poika New Yorkista, vuodesta 1977), Eddie Dean (heroiinin \xe2\x80\x9dVanki\xe2\x80\x9d New Yorkista, vuodesta 1987), Susannah Dean (\xe2\x80\x9dVarjojen Leidi\xe2\x80\x9d, New Yorkista vuodesta 1964) sek\xc3\xa4 Oi-m\xc3\xa4yri\xc3\xa4inen. Matkassa ilmenee kuitenkin paljon edesottamuksia, joihin lukeutuvat muun muassa kohtaamiset kieroutuneen Blaine-junan, alhaismiesten, demonien ja Mustiin puetun miehen eli Walter Padickin kanssa.\n_START_SECTION_\nElokuva\n_START_PARAGRAPH_\nEnsimm\xc3\xa4inen elokuvasovitus Musta torni ilmestyi 4. elokuuta 2017. Ohjaajana toimi tanskalaissyntyinen Nikolaj Arcel (Miehet jotka vihaavat naisia, Kuningatar ja henkil\xc3\xa4\xc3\xa4k\xc3\xa4ri, Fasandr\xc3\xa6berne). Revolverimies Rolandin roolissa n\xc3\xa4hd\xc3\xa4\xc3\xa4n Idris Elba (Luther, Avengers: Age of Ultron, Viidakkokirja, Star Trek Beyond) ja Matthew McConaughey n\xc3\xa4yttelee Walter Padickia, mustiin puettua miest\xc3\xa4. Elokuvasta tosin ei tullut kriitikoiden ylist\xc3\xa4m\xc3\xa4 eik\xc3\xa4 se my\xc3\xb6sk\xc3\xa4\xc3\xa4n menestynyt lipputulollisesti. Suunnitelmat jatko-osasta tuntuvat toistaiseksi kariutuneen.\n_START_SECTION_\nTelevisiosarja\n_START_PARAGRAPH_\nElokuvalle oli my\xc3\xb6s suunniteltu esi-osana toimiva TV-sarja, mutta huono menestys muutti suunnitelmia. Sarja on nyt p\xc3\xa4\xc3\xa4tetty tehty t\xc3\xa4ysin puhtaalta p\xc3\xb6yd\xc3\xa4lt\xc3\xa4 Amazonin tuottamana. Nyt sarjaan on palkattu n\xc3\xa4yttelij\xc3\xb6iksi Sam Strike esitt\xc3\xa4m\xc3\xa4\xc3\xa4n Rolandia ja Jasper P\xc3\xa4\xc3\xa4kk\xc3\xb6nen esitt\xc3\xa4m\xc3\xa4\xc3\xa4n Walteria.'